Buyuk rus shovinizmi kuchga to'lib bormoqda
Avtoritar tuzum hukmron Rossiyada millatchilik kayfiyati avj olmoqda. Shovinistik nafrat qurbonlarining ko'pi Markaziy Osiyodan. Millat
Rossiya musulmonlarining taniqli peshvolaridan biri Geydar Jamol yaqinda Ozarbayjon matbuotiga bergan intervyusida, siyosiy kuchlar ko’ra-bila turib, irqchilikka yo’l qo’ymoqda degan. Geydar Jamol fikricha, Rossiya arzon ishchi kuchidan manfaatdor, irqchilik sabablarini mehnat bozoridagi raqobatdan emas, balki siyosiy doiralardan izlash kerak. 2007 yilda Moskva shahrining o`zida 26 nafar o`zbekistonlik shovinistlar tomonidan o`ldirilgan. Rossiyada bu raqam qanchaligi ma`lum emas. O`zbekistonda xorijdagi mehnat muhojirlari taqdiri va huquqlarini himoya qiluvchi davlat idorasi ham, nodavlat tashkiloti ham yo`q. Rossiya-O’zbekiston aloqalari ittifoqchilik ruhida kechmoqda. Biroq o`zbek muhojirlari taqdiri borasida biror qaror yoki hujjat qabul qilingani yo’q. Tahlilchilar nazarida Rossiyada avtoritar tuzum va millatchilik birga ildiz otmoqda. “Rossiya hukumati ularga qarshi kurashish o`rniga ma`lum ma`noda befarq qarab turibdi. Tegishli jazo bo`lmagandan keyin muhojirlarga nisbatan hujumlar ko`paymoqda. Avtoritar tuzum o`zi rus millatini ulug`lash, Rossiyani oldingi imperiya darajasiga ko`tarish uchun xizmat qilmoqda. Bunga esa millatchilik orqali erishilmoqchi, Rossiyadagi avtoritar tuzum va boshqa millatlarga munosabat bir-biri bilan chambarchas bog`liq”, - deydi sharhlovchi Toshpo`lat Yo`ldoshev. Rossiyadagi o`zbeklar taxminan 2-3 million kishini tashkil etadi. Aksariyati hujjatsiz. “Har bir oiladan besh kishigacha chetga ish izlab chiqib ketgan, asosan Rossiyaga, keyin Qozog`istonga. Bu hali o`rganilmagan mavzu, lekin yaqin kelajakda muhojirlaning muvaffaqiyatlilari siyosatga aralasha boshlashi mumkin”, - deydi huquq himoyachisi Suhrob Ismoilov. O`zbekistonda iqtisodiy ahvol va ishsizlik natijasida xorijga ish izlab ketish holatlari ko’paygan. Mehnat muhojirlari O`zbekistondagi oilalarini boquvchi asosiy manbaga aylangan.